Knuste Træff 2 og sikret plassen
Simon Tomren scoret det ene målet da KBK 2 sikret plassen i 3. divisjon med seieren over Træff 2.
Publisert: 06. oktober 2014, kl. 21:59 Sist oppdatert: 06. oktober 2014, kl. 21:59
KBK 2 har fått fornyet tillit i 3. divisjon. Det ble klart etter 5-0 hjemme mot Træff 2 mandag kveld.
- Vi burde scoret det dobbelte, sier spillerutvikler Leo Totev i KBK til Tidens Krav etter nedsablingen i høstmørket på Kristiansund stadion.
Træff 2 kom til Nordmøre med en særdeles defensiv tilnærming til kampen. De parkerte bussen foran egen kasse og hadde ti mann bak ballen nærmest til enhver tid.
KBK 2 slet innledningsvis med å trenge igjennom gjestenes forsvar.
- De nektet oss rom til å begynne med. Vi var ikke flinke nok til å vende spillet. Vi prøvde å tre altfor mye gjennom midten. Det ble for trangt, sier Totev.
Ti minutter før halvtid kom den forløsende goalen. Daouda Bamba satte inn 1-0, som også stod seg til pause.
Derfra og ut var det tut og kjør. Træff 2 var sjanseløse. Én corner og null skudd på mål var fasiten.
I andre enden haglet det med sjanser. Daouda Bamba, som økte til 2-0, hadde sikkert rundt ti kjempemuligheter til sammen.
Jonas Rønningen økte til 3-0, Simon Tomren ordnet 4-0, og Andreas Hopmark fastsatte sluttresultatet.
- Vi hadde sikkert 40 sjanser, så vi burde helt klart ha scoret mer, gjentar Totev, som utroper Ole Kristian Rødahl og Øysten Halse som matchens beste spillere.
Spillerutviklieren er veldig glad for at KBKs andrelag nå har sikret plassen i 3. divisjon.
- Det er veldig viktig at vi holder laget i divisjonen. Vi kan ikke ha et førstelag i 1. divisjon og et andrelag i 4. divisjon. KBK 2 er en viktig arena for A-lagsspillere som enten er ute med karantene eller som trenger å få matchtrening. Det er helt avgjørende for KBK å ha et lag i 3. divisjon, sier Totev.
- Målet må være å ha ett lag i eliteseien og ett i 2. divisjon innen fem år. Da begynner vi å snakke, sier Totev.